Акафист святителю Луке архиепископу Крымскому
Channel: Духовная музыка с иеромонахом Амвросием (Носовым). Видеоблог соцсети Елицы
Date: 2016-08-31

Читает:
протоиерей Сергий Правдолюбов

Исполняет:
ХОР ИЕРОМОНАХА АМВРОСИЯ
(регент: иеромонах Амвросий Носов)

Тропарь святителю Луке, исповеднику, Архиепископу Крымскому:
Возвестителю пути спасительного, 
исповедниче и архипастырю Крымския земли, 
истинный хранителю отеческих преданий, 
столпе непоколебимый, Православия наставниче,
врачу богомудрый, святителю Луко,
Христа Спаса непрестанно моли
веру непоколебиму православным даровати
и спасение, и велию милость. 

Молитва святителю Луке, исповеднику, Архиепископу Крымскому:
О всеблаженный исповедниче, святителю отче наш Луко, великий угодниче Христов! Со умилением приклоньше колена сердец наших, и припадая к раце честных и многоцелебных мощей твоих, якоже чадо отца молим тя всеусердно: услыши нас грешных и принеси молитву нашу к Милостивому и Человеколюбцу Богу, Ему же ты ныне в радости святых и с лики ангел предстоиши. Веруем бо, яко ты любиши ны тою же любовию ею же вся ближния возлюбил еси, пребывая на земли.
Испроси у Христа Бога нашего да утвердит во святей своей Православней Церкви дух правыя веры и благочестия: пастырям ея да даст святую ревность и попечение о спасении вверенных им людей: право верующия соблюдати, слабыя и немощныя в вере укрепляти, неведущия наставляти, противная обличати. Всем нам подай дар коемуждо благопотребен, и вся яже к жизни временней и к вечному спасению полезная. Градов наших утверждение, земли плодоносие, от глада и пагубы избавление. Скopбящим утешение, недугующим исцеление, заблудшим на путь истины возвращение, родителем благословение, чадом в страсе Господнем воспитание и научение, сирым и убогим помощь и заступление.
Подаждь нам всем твое архипастырское и святое благословение, да тобою осеняеми избавимся от козней лукаваго и избегнем всякия вражды и нестроений, ересей и расколов.
Даруй нам богоугодно прейти поприще временной жизни, настави нас на путь ведущий в селения праведных, избави нас воздушных мытарств и моли о нас Всесильнаго Бога, да в вечней жизни с тобою непрестанно славим Отца и Сына и Святаго Духа, Ему же подобает всякая слава, честь и держава во веки веков. Аминь.

Величание святителю Луке, исповеднику, Архиепископу Крымскому:
Величаем тя, святителю и исповедниче Луко, и чтим святую память твою, ты бо молиши за нас Христа Бога нашего